KOMISSION ASETUS (EY) N:o 661/97,

annettu 16 päivänä huhtikuuta 1997,

neuvoston asetuksen (EY) N:o 2201/96 soveltamista koskevista yksityiskohtaisista säännöistä tomaattijalosteiden kiintiöjärjestelmän osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96 (1) ja erityisesti sen 6 artiklan 5 kohdan,

sekä katsoo, että

asetuksen (EY) N:o 2201/96 6 artiklan 4 kohdassa vahvistetaan tuotantotukeen oikeutettujen jalosteiden tuotantoon tarkoitettujen tuoreiden tomaattien määrien jakamista sellaisten eri jalostusyritysten kesken, jotka ovat aloittaneet toimintansa kolme markkinointivuotta ennen määrien jakamisvuotta, koskevat säännöt; olisi vahvistettava jakamista koskevat säännöt myös niiden yritysten osalta, jotka ovat aloittaneet toimintansa kolmen jakamisvuotta edeltävän markkinointivuoden aikana; tämän vuoksi on täsmennettävä edellytykset, jotka näiden yritysten on täytettävä päästäkseen osallisiksi määrien jakamisesta,

jalostettujen tuotteiden tuotantotukijärjestelmän soveltamista koskevat yksityiskohtaiset säännöt hedelmä- ja vihannesalalla vahvistetaan komission asetuksessa (EY) N:o 504/97 (2),

tomaatinjalostusteollisuuden tuotantorakenteiden kehittämiseksi olisi kullekin jäsenvaltiolle myönnettyjen lopputuoteryhmien osalta varattava tietty prosenttiosuus uusille yrityksille; ottaen huomioon, että käytettävissä olevat määrät ovat rajoitetut, määriä olisi myönnettävä ainoastaan sellaisille yrityksille, jotka antavat takeet tehokkuudesta ja pysyvyydestä,

asetuksen (EY) N:o 2201/96 6 artiklan 4 kohdan mukaan markkinointivuoden 1996/1997 aikana tosiasiallisesti tuotettuja määriä ei oteta huomioon sovellettaessa jakamista jalostusyritysten kesken koskevia sääntöjä; olisi huomioitava tästä uusiksi yrityksiksi katsotuille yrityksille markkinointivuoden 1996/1997 aikana sekä kaikille muille asianomaisille yrityksille markkinointivuoteen 1999/2000 asti aiheutuvat seuraukset,

toimivaltaiset viranomaiset myöntävät kullekin jalostusyritykselle tuoreiden tomaattien määrät, jotka voidaan käyttää tukeen oikeutettujen lopputuotteiden valmistukseen; myöntämisen on perustuttava yritysten toimittamiin tietoihin; jos toimitettujen tietojen tarkkuutta on aihetta epäillä, toimivaltaisille viranomaisille on annettava valtuudet lykätä myöntämistä siihen asti, kunnes epäilykset ovat osoittautuneet aiheettomiksi,

jotta kiintiöjärjestelmä voisi toimia mahdollisimman tehokkaasti kussakin jäsenvaltiossa, myöntämättä jääneet määrät tai myönnetyt mutta käyttämättä jääneet määrät olisi jaettava uudelleen tasapuolisesti niiden jäsenvaltion jalostusyritysten kesken, jotka ovat allekirjoittaneet näitä lisämääriä koskevan sopimuksen,

erityisen kiintiön myöntäminen kullekin yritykselle johtaa siihen, että tuotantotuen maksaminen rajoitetaan koskemaan kiinteästi vahvistettua määrää; järjestelmän tavoitteen mukaista on, että yritykselle myönnetty kiintiö voidaan siirtää toiselle yritykselle yrityksen omistajanvaihdoksen yhteydessä; omistajanvaihdos voi olla joko kertakaikkinen tai osittainen, ja se edellyttää kiintiöoikeuksien suhteellista siirtämistä; olisi myös sallittava kiintiön siirtäminen fuusion seurauksena syntyneelle yritykselle samassa jäsenvaltiossa toimivien yritysten fuusion yhteydessä,

jalostussopimusten paremman noudattamisen varmistamiseksi olisi säädettävä, että jalostusyritys jalostaa ensin näihin sopimuksiin sisältyvät määrät ennen kuin se ryhtyy jalostamaan muita määriä,

tässä asetuksessa säädettyjen toimenpiteiden tarkoituksena on korvata tomaattijalosteiden tuotantotuen soveltamista koskevista yksityiskohtaisista säännöistä 30 päivänä kesäkuuta 1993 annetussa komission asetuksessa (ETY) N:o 1794/93 (3) säädetyt toimenpiteet; tämän vuoksi olisi kumottava kyseinen asetus, ja

tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Jäsenvaltioiden on tehtävä asetuksen (EY) N:o 2201/96 6 artiklan 4 kohdassa tarkoitettu jakaminen viimeistään kutakin markkinointivuotta edeltävänä 31 päivänä toukokuuta.

2. Edellä 1 kohdassa tarkoitettu jakaminen tehdään niiden yritysten kesken, jotka:

- täyttävät asetuksen (EY) N:o 504/97 3 artiklassa tarkoitetut vaatimukset

ja

- ovat jättäneet tuotantotukihakemuksia vähintään yhden sitä markkinointivuotta edeltäneen kolmen markkinointivuoden osalta, jolle jakaminen tehdään

tai

- aloittavat toimintansa sen markkinointivuoden aikana, jolle jakaminen tehdään.

2 artikla

Edellä 1 artiklan 1 kohdassa tarkoitettu jakaminen kaikkien asianomaisten yritysten kesken tehdään suhteessa kunkin keskimäärin vähimmäishintaa noudattaen tuottamiin määriin niiden kolmen markkinointivuoden aikana, jotka edeltävät markkinointivuotta, jolle jakaminen tehdään, sanotun kuitenkaan rajoittamatta 3 artiklan soveltamista.

Kuitenkin sellaiset yritykset, jotka ovat aloittaneet toimintansa

a) sitä markkinointivuotta, jolle jakaminen tehdään, edeltäneen toisen markkinointivuoden aikana, ovat oikeutettuja kyseisten kahden markkinointivuoden aikana vähimmäishintaa noudattaen tuotettujen määrien keskiarvon perusteella laskettuun kiintiöön;

b) sitä markkinointivuotta, jolle jakaminen tehdään, edeltäneen markkinointivuoden aikana, ovat oikeutettuja tämän markkinointivuoden aikana vähimmäishintaa noudattaen tuotettuja määriä vastaavaan kiintiöön.

3 artikla

1. Uudet jalostusyritykset, jotka aloittavat jonkun tomaatista peräisin olevan lopputuotteen valmistuksen sen markkinointivuoden aikana, jolle jakaminen tehdään, ovat oikeutettuja tuotantokiintiöön toisessa alakohdassa ilmoitetuilla edellytyksillä, jos ne esittävät toimivaltaisten viranomaisten hyväksymät riittävät takuut toimintansa tehokkuudesta ja jatkuvuudesta.

Tuottajajäsenvaltiot varaavat jokaisen lopputuoteryhmän osalta vahvistetuista tuoreiden tomaattien kokonaismääristä kaksi prosenttia kiintiön jakamiseksi ensimmäisessä alakohdassa tarkoitetuille yrityksille. Kullekin yritykselle jaettava kiintiö saa olla enintään 70 prosenttia sen jalostuskapasiteetista.

2. Tässä asetuksessa uudella jalostusyrityksellä tarkoitetaan yritystä, jolla on asianmukaiset tilat ja laitteet jonkun tomaatista peräisin olevan lopputuoteryhmän valmistamiseksi ja joka ei ole päässyt osalliseksi kyseistä tuoteryhmää koskevasta kiintiöjärjestelmästä yhdenkään 1 artiklan 1 kohdassa tarkoitetun jakamisen suorittamisvuotta edeltäneen kolmen markkinointivuoden aikana.

4 artikla

Jalostusyritykset, jotka markkinointivuonna 1996/1997 ovat olleet oikeutettuja uusille jalostusyrityksille varattuun kiintiöön, pääsevät markkinointivuonna 1997/1998 osallisiksi saman markkinointivuoden aikana tosiasiallisesti tuotettuja määriä vastaavasta kiintiöstä markkinointivuonna 1996/1997 myönnetyn kiintiön enimmäismäärän rajoissa.

Jäsenvaltioiden on otettava tarvittaessa huomioon ensimmäisessä alakohdassa tarkoitetut määrät 2 artiklan ensimmäisen kohdan soveltamiseksi markkinointivuonna 1997/1998.

5 artikla

Mikäli 2, 3 ja 4 artiklassa tarkoitettuja määriä ei ole jaettu kokonaisuudessaan, jäännös jaetaan tasapuolisesti 2 artiklassa tarkoitettujen jalostusyritysten kesken ottaen erityisesti huomioon uutta tuotantotekniikkaa käyttävät yritykset.

6 artikla

1. Edellä 3 artiklassa tarkoitettujen jalostusyritysten on ilmoitettava viimeistään sitä markkinointivuotta, jonka aikana jakaminen tehdään, edeltävänä 15 päivänä tammikuuta toimivaltaisille viranomaisille jalostuskapasiteettinsa ja raaka-aineiden määrä, jonka ne aikovat jalostaa. Raaka-aineen määrät eritellään lopputuoteryhmittäin:

a) tomaattitiivisteeseen, ilmaistuna tiivisteenä, jonka kuiva-ainepitoisuus on vähintään 28 prosenttia mutta pienempi kuin 30 prosenttia;

b) säilöttyihin kuorittuihin kokonaisiin tomaatteihin;

c) muihin tomaatista peräisin oleviin tuotteisiin.

2. Jäsenvaltiot voivat poikkeustapauksissa ja hyvin perustein hyväksyä ilmoitukset 1 kohdassa säädetyn määräajan jälkeen, mikäli tämä ei johda 3 artiklan 1 kohdan toisessa alakohdassa vahvistettujen määrien ylittymiseen.

7 artikla

1. Kun jäsenvaltion toimivaltaiset viranomaiset ovat tutkineet, että tukihakemukset ovat asetuksen (EY) N:o 504/97 12 artiklan mukaisia, ja kun niillä on jo kaikki tarvittavat tiedot tämän asetuksen 2-5 artiklassa säädetyn jakamisen suorittamiseksi, ne myöntävät kullekin jalostusyritykselle määrätyn määrän tuoreita tomaatteja. Tämä määrä on eriteltävä määriin, joista on tarkoitettu tuotettavaksi:

- tomaattitiivistettä;

- säilöttyjä kuorittuja kokonaisia tomaatteja;

- muita tomaatista peräisin olevia tuotteita.

2. Jos jäsenvaltio toteaa, että sen jalostusyrityksille jakama kokonaismäärä ei ole ollut asetuksen (EY) N:o 504/97 6 artiklassa säädettyjen alustavien sopimusten ja 7 artiklassa säädettyjen jalostussopimusten kohteena määrätyn markkinointivuoden osalta, kyseinen jäsenvaltio voi päättää käyttämättömän määrän jakamisesta niiden jalostusyritysten kesken, jotka ilmoittavat olevansa valmiit tekemään lisäjalostussopimukset tästä määrästä. Tätä tuoreiden tomaattien lisäjakamista sovelletaan ainoastaan kuluvana markkinointivuonna.

Jäsenvaltiot voivat jakaa lisämäärät viimeistään kunkin vuoden lokakuun 15 päivänä. Toimivaltaisen viranomaisen ilmoitus tukeen oikeutetuille yrityksille lisäjakamispäätöksestä vapauttaa yritykset velvollisuudesta tehdä mainitut alustavat sopimukset näin jaettujen määrien osalta tukea varten. Jalostussopimukset on tehtävä viimeistään 25 päivänä lokakuuta.

3. Mikäli ilmenee tai epäillään sääntöjenvastaisuutta ja mikäli hallinnollista tai oikeudellista tutkintaa käytetään sen toteamiseksi, ovatko tukihakemukset perusteltuja, toimivaltaiset viranomaiset voivat kieltäytyä jakamasta kiistanalaisia määriä, kunnes kiista on ratkaistu.

8 artikla

1. Yrityksen omistajanvaihdoksen yhteydessä sovelletaan seuraavia a ja b alakohdan säännöksiä:

a) kun jalostuskiintiöön oikeutettu jalostaja myy tai siirtää tavalla tai toisella yrityksensä omistusoikeuden, hänen on siirrettävä kokonaisuudessaan kaikki 2-5 artiklassa tarkoitetusta jakamisesta johtuvat oikeutensa luonnolliselle henkilölle tai oikeushenkilölle, joka jatkaa hänen toimintaansa;

b) kun jalostuskiintiöön oikeutettu jalostaja, jolla on kaksi tai useampi tomaateista saatavien lopputuotteiden valmistukseen tarkoitettua laitosta, myy tai siirtää tavalla tai toisella yhden tai useamman laitoksistaan, hänen on siirrettävä myydyn tai siirretyn laitoksen / myytyjen tai siirrettyjen laitosten tuotantoa vastaavassa suhteessa a alakohdassa tarkoitetut oikeutensa luonnolliselle henkilölle tai oikeushenkilölle, joka jatkaa hänen toimintaansa.

Jalostaja ei saa missään tapauksessa siirtää kiintiöoikeuksiaan ilman yhden tai useamman laitoksensa omistusoikeuden siirtämistä.

Kyseisten jalostajien on ilmoitettava asianomaisen jäsenvaltion toimivaltaisille viranomaisille ensimmäisessä alakohdassa tarkoitetuista omistajanvaihdoksista.

2. Fuusion yhteydessä jäsenvaltion, jonka alueella kyseiset yritykset toimivat, on sallittava kiintiöoikeuksien siirtäminen entisten jalostusyritysten ja fuusion seurauksena syntyneen yrityksen välillä.

3. Jäsenvaltioiden on toteutettava 1 ja 2 kohdassa tarkoitetuissa tapauksissa tarvittavat toimenpiteet sen varmistamiseksi, että kiintiöiden siirtämisestä ei aiheudu haitallisia seurauksia tuotantotukijärjestelmälle.

9 artikla

Yrityksen on saatettava kokonaisuudessaan päätökseen asetuksen (EY) N:o 504/97 7 artiklassa tarkoitettujen sopimusten mukaisesti toimitettujen tuoreiden tomaattien jalostaminen ennen kuin se voi jalostaa muita tomaatteja.

Jäsenvaltioiden on toteutettava tarvittavat toimenpiteet ensimmäisen kohdan säännösten noudattamisen valvomiseksi.

10 artikla

Jäsenvaltioiden on toteutettava tarvittavat toimenpiteet sen varmistamiseksi, että:

- asetuksen (EY) N:o 2201/96 6 artiklan 3 kohdassa jäsenvaltioille ja tuoteryhmille säädettyä kokonaismäärää ei ylitetä,

- 5 artiklassa ja 7 artiklan 2 kohdassa tarkoitetut määrät jaetaan tasapuolisesti yritysten kesken.

11 artikla

Kumotaan asetus (ETY) N:o 1749/93.

12 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä huhtikuuta 1997.

Komission puolesta

Franz FISCHLER

Komission jäsen

(1) EYVL N:o L 297, 21.11.1996, s. 29

(2) EYVL N:o L 78, 20.3.1997, s. 14

(3) EYVL N:o L 163, 6.7.1993, s. 23